﻿ Kivaalanyiság megszűnése év közben - EU-TAX Könyvelőiroda
Home/Egyéb/Kivaalanyiság megszűnése év közben
A kivaalanyiság év közben több ok miatt is megszűnhet, például egyesülés, szétválás miatt, vagy eléri a 3 milliárd forintot a vállalkozás bevétele, vagy végelszámolás, felszámolás, kényszertörlés indul. A 100 fős létszámhatár átlépése után sem adózhat tovább ebben a formában az adóalany.
Beszámoló készítési kötelezettség
A naptári év közbeni kivaalanyiság megszűnése beszámoló készítési kötelezettséggel jár. A kivaalanyiság megszűnésének napja, mint fordulónap, egy önálló üzleti évet zár. A lezárt üzleti évről beszámoló készül, amelyet letétbe kell helyezni a mérlegfordulónapot követő 5. hónap végéig.
Tao előleg bevallás
A tao-trv. alapján a kivaalanyiság megszűnésétől számított 60 napon belül az esedékességi időre eső összeg feltüntetése mellett a kivaalanyiság megszűnését követő naptól az adóévet követő hatodik hónap utolsó napjáig terjedő időszak valamennyi teljes naptári negyedévére be kell vallani a társasági adó előleget és meg kell azt fizetni a negyedév utolsó hónapjának 10. napjáig. Példa: szeptember 30-án szűnik meg a kiva adózás a vállalkozásnál, ettől számított 60 napon belül, tehát november 30-ig kell bevallani társasági adó előleget 2019. IV. és 2020. I-II. negyedévére (1943 TAO nyomtatvány).
Mi lesz az adóelőleg alapja?
Amennyiben az utolsó adóév 12 hónapos volt, akkor a kivaalanyiság megszűnésének évében szerzett bevétel 0,25%-a. Egyéb esetben a működés naptári napjaiból számított éves összeg 0,25%-a.
Kiva bevallás
Amikor megszűnik a kivaalanyiság, az adózónak el kell számolnia a kivával, be kell nyújtania egy adóbevallást. A bevallás nyomtatványa a 19KIVA jelű. A határidő a mérlegfordulónapot követő 5. hónap utolsó napja.
Helyi adó elszámolás
Amennyiben év közben megszűnik az adóalanyiság, és a vállalkozás alkalmazta a helyi adókról szóló trv-ben leírt egyszerűsített adóalap megállapítást, akkor egy évközi bevallást kell benyújtania, ebben elszámolni a helyi iparűzési adót. A bevallás benyújtásának határideje a beszámoló készítésre nyitva álló határidővel egyezik meg. A tao-alanyiság időszakára is ebben a bevallásban kell bevallani a helyi iparűzési adóelőleget, a kivaalanyiság megszűnését követő naptól a követő adóév első félévének utolsó napjáig terjedő időszakra.
Az adóelőleg összege a bevallással lefedett időszak naptári napjaiból 12 hónapos időszakra arányosított összeg. Ez alapján kell az előlegfizetési időszakban, egyenlő arányban bevallani az előleget. Arra az előlegfizetési időpontra, amelyre már vallott be adóelőleget a vállalkozó, nem kell adóelőleget bevallani.
Ócsai Szilvia2019-09-18T18:35:20+00:00szerda, 2019. szeptember 18. |
hétfő, 2019. december 2.